Document ID: /roh_data/filtered/fineweb-2-filterrobots_roh.jsonl.gz/5115

Surprendenta è la situaziun perquai ch'Alabama è uschiglio in stadi federativ dals Stadis Unids conservativ, pia republican. Che gist quai stadi federativ elegia ussa in democrat en il senat è surprendent. Cun Doug Jones en il senat sa sminuescha il spazi d'agir per Donald Trump en il congress. La pluralitad dals republicans en il senat giascha ussa tar 51 da total 100 sezs. Ad Alabama è dapi il 1992 betg pli vegnì elegì in democrat en il senat.
Suenter la dumbraziun da bunamain tuttas vuschs è Jones stà davant cun 49,9% da las vuschs. Moore ha survegnì 48,4% da las vuschs cun ina distanza da radund 20'000 vuschs. Las medias americanas han lura proclamà Jones sco victur.
Dignitad e respect
Jones ha ditg ch'i saja ì ad el durant il cumbat electoral sur tut per dignitad e respect.
Alabama è stà vid ina cruschada. Questa saira avais vus tschernì la dretga via.
Er autras vuschs da la partida han festivà la victoria en il stadi fitg conservativ. Il pajais na vegnia betg ad emblidar che Alabama haja vuschà per la speranza e Trump saja sa mess sin la vart dad in violader d'uffants supponì, uschia il senatur Chris van Hollen. Il schef da partida dals democrats, Tom Perez ha ditg ch'ins na possia betg esser la partida da las valurs famigliaras ed il medem mument sustegnair «umens tarladids» sco Moore.
Scandal enturn il republican Roy Moore
Moore, che ha 70 onns è vegnì inculpà da pliras dunnas ch'el duai avair persequità u mulestà ellas sexualmain avant radund 40 onns, cura ch'ellas sajan anc stadas adolescentas. Moore è stà da quai temp procuratur public. Tranter auter duai el avair mulestà ina giuvna da 14 onns. Moore ha dentant negà tuttas accusaziuns.
RR novitads 06:00